CELEX: 32018R0148
Language: et
Date: 2017-09-27 00:00:00
Title: Komisjoni delegeeritud määrus (EL) 2018/148, 27. september 2017, millega muudetakse Euroopa Parlamendi ja nõukogu määruse (EL) nr 978/2012 (üldiste tariifsete soodustuste kava kohaldamise kohta) II, III ja IV lisa

31.1.2018   
            
            
               ET
            
            
               Euroopa Liidu Teataja
            
            
               L 26/8
            
         KOMISJONI DELEGEERITUD MÄÄRUS (EL) 2018/148,
   27. september 2017,
   millega muudetakse Euroopa Parlamendi ja nõukogu määruse (EL) nr 978/2012 (üldiste tariifsete soodustuste kava kohaldamise kohta) II, III ja IV lisa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta, (1) eriti selle artikli 5 lõiget 3, artikli 10 lõiget 5 ja artikli 17 lõiget 2,
   ning arvestades järgmist:
   
               (1)
            
            
               Määruse (EL) nr 978/2012 artiklis 4 on sätestatud kriteeriumid, mille raames antakse tariifseid soodustusi üldiste tariifsete soodustuste kava (edaspidi „kava“) üldise korra alusel.
            
         
               (2)
            
            
               Määruse (EL) nr 978/2012 artikli 4 lõike 1 punktides a ja b on vastavalt sätestatud, et kui riik on maailmapanga liigituse kohaselt kõrge või üle keskmise sissetulekuga riik kolmel järjestikusel aastal või kui riigi suhtes kohaldatakse turulepääsu sooduskorda kava tariifsete soodustustega samadel või nendest soodsamatel tingimustel peaaegu kogu kaubavahetuse ulatuses, ei tuleks tema suhtes kava alusel antavaid soodustusi kohaldada.
            
         
               (3)
            
            
               Määruse (EL) nr 978/2012 artikli 1 lõike 2 punktis a osutatud üldise korra alusel soodustatud riikide loetelu on kehtestatud kõnealuse määruse II lisas. Määruse (EL) nr 978/2012 artikli 5 lõikes 2 on sätestatud, et II lisa tuleb iga aasta 1. jaanuariks läbi vaadata. Läbivaatamisel tuleks vastavalt kõnealuse määruse artiklis 4 sätestatud kriteeriumidele arvesse võtta muutusi soodustatud riikide majanduses, arengus või kaubandustingimustes.
            
         
               (4)
            
            
               Vastavalt määruse (EL) nr 978/2012 artikli 5 lõikele 2 tuleb kava üldise korra alusel soodustatud riigile ja ettevõtjatele anda piisavalt aega, et kohaneda kava alusel antud staatuse läbivaatamisega. Vastavalt artikli 4 lõike 1 punktile a jätkatakse kava üldise korra kohaldamist ühe aasta jooksul pärast riigi staatuse muutmise jõustumise kuupäeva ja vastavalt artikli 4 lõike 1 punktis b sätestatule kahe aasta jooksul pärast liidu turule pääsu sooduskorra kohaldamise kuupäeva.
            
         
               (5)
            
            
               Maailmapank on liigitanud Paraguay aastatel 2015, 2016 ja 2017 üle keskmise sissetulekuga riikide hulka. Seega ei kvalifitseeru Paraguay vastavalt määruse (EL) nr 978/2012 artikli 4 lõike 1 punktile a enam kava üldise korra alusel soodustatud riigi staatusega riigiks ning ta tuleks alates 1. jaanuarist 2019 välja jätta kõnealuse määruse II lisas sätestatud üldise korra alusel soodustatud riikide loetelust.
            
         
               (6)
            
            
               Turulepääsu sooduskorda hakati Côte d'Ivoire'i suhtes kohaldama 3. septembril 2016, Svaasimaa suhtes 10. oktoobril 2016 ning Ghana suhtes 15. detsembril 2016. Seega tuleks Côte d'Ivoire, Svaasimaa ja Ghana vastavalt määruse (EL) nr 978/2012 artikli 4 lõike 1 punktile b kõnealuse määruse II lisast välja jätta alates 1. jaanuarist 2019.
            
         
               (7)
            
            
               Määruse (EL) nr 978/2012 artikli 9 lõikega 1 on kehtestatud teatavad konkreetsed abikõlblikkuse kriteeriumid tariifsete soodustuste andmiseks säästvat arengut ja head valitsemistava stimuleeriva erikorra (edaspidi „GSP+“) alusel. GSP+ alusel soodustatud riikide loetelu on esitatud määruse (EL) nr 978/2012 III lisas.
            
         
               (8)
            
            
               Kuna Paraguay ei kuulu alates 1. jaanuarist 2019 enam kava üldise korra alusel soodustatud riikide hulka, ei kuulu ta vastavalt määruse (EL) nr 978/2012 artikli 9 lõikele 1 enam ka GSP+ alusel soodustatud riikide hulka. Seepärast tuleks Paraguay alates 1. jaanuarist 2019 määruse (EL) nr 978/2012 III lisast välja jätta.
            
         
               (9)
            
            
               Määruse (EL) nr 978/2012 artikli 17 lõikes 1 on sätestatud, et riigi suhtes, mille ÜRO on tunnistanud vähim arenenud riigiks, tuleks kohaldada tariifseid soodustusi vähim arenenud riikide suhtes kohaldatava erikorra „Kõik peale relvade“ (edaspidi „EBA“) alusel. EBA alusel soodustatud riikide loetelu on esitatud kõnealuse määruse IV lisas.
            
         
               (10)
            
            
               ÜRO jättis Ekvatoriaal-Guinea vähim arenenud riikide kategooriast välja 4. juunil 2017. Seega ei kvalifitseeru Ekvatoriaal-Guinea enam määruse (EL) nr 978/2012 artikli 17 lõike 1 kohaselt EBA soodustatud riigi staatusega riigiks ning ta tuleks kõnealuse määruse IV lisast välja jätta. Vastavalt määruse (EL) nr 978/2012 artikli 17 lõikele 2 tuleb Ekvatoriaal-Guinea EBA alusel soodustatud riikide loetelust välja jätta pärast käesoleva määruse jõustumisele järgnevat kolmeaastast üleminekuperioodi, nimelt 1. jaanuaril 2021.
            
         
               (11)
            
            
               Lisaks oli Ekvatoriaal-Guinea ka maailmapanga liigituse kohaselt 2015. aastal kõrge sissetulekuga riik ning 2016. ja 2017. aastal üle keskmise sissetulekuga riik. Seega ei kvalifitseeru Ekvatoriaal-Guinea vastavalt määruse (EL) nr 978/2012 artikli 4 lõike 1 punktile a enam kava üldise korra alusel soodustatud riigi staatusega riigiks ning ta tuleks alates 1. jaanuarist 2021 välja jätta kõnealuse määruse II lisas sätestatud üldise korra alusel soodustatud riikide loetelust,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 978/2012 muutmine
   Määrust (EL) nr 978/2012 muudetakse järgmiselt.
   
               1.
            
            
               II lisa veergudest A ja B jäetakse välja järgmised tähestikulised koodid ja neile vastavad riigid.
               
                           CI
                        
                        
                           Côte d'Ivoire
                        
                     
                           GH
                        
                        
                           Ghana
                        
                     
                           PY
                        
                        
                           Paraguay
                        
                     
                           SZ
                        
                        
                           Svaasimaa
                        
                     
         
               2.
            
            
               III lisa veergudest A ja B jäetakse välja järgmine tähestikuline kood ja sellele vastav riik.
               
                           PY
                        
                        
                           Paraguay
                        
                     
         
               3.
            
            
               II ja IV lisa veergudest A ja B jäetakse välja järgmine tähestikuline kood ja sellele vastav riik.
               
                           GQ
                        
                        
                           Ekvatoriaal-Guinea
                        
                     
         Artikkel 2
   Jõustumine ja kohaldamine
   Käesolev määrus jõustub 1. jaanuaril 2018.
   Artikli 1 lõikeid 1 ja 2 kohaldatakse alates 1. jaanuarist 2019.
   Artikli 1 lõiget 3 kohaldatakse alates 1. jaanuarist 2021.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 27. september 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 303, 31.10.2012, lk 1.